রিও অলিম্পিক্সে দীপা কর্মকার চোখধাঁধানো পারফরম্যান্স না-করলে জানাই যেত না ভারতের জিমন্যাস্টিক্স আসলে তমসাচ্ছন্ন। এখানে চক্রান্ত হয়। পিছন থেকে ছুরি মারা হয়। নিজস্ব প্রভাব খাটিয়ে দেশের সর্বোচ্চ সম্মান জিতে নেওয়ার নজিরও রয়েছে।
দীপা কর্মকারের একটা উজ্জ্বল পারফরম্যান্স আলো ছড়িয়ে দিল ভারতীয় জিমন্যাস্টিক্সের গভীর অন্ধকারে। কেঁচো খুড়তে গিয়ে যেমন কেউটে বেরিয়ে পড়ে ঠিক তেমনই দীপার দুরন্ত এক ভল্টের পরে জানা গিয়েছে নিজের দেশের মাটিতেই চক্রান্তের শিকার হতে হয়েছিল দীপাকে। তাঁর কোচ বিশেশ্বর নন্দীকে ষড়যন্ত্র করে দীপার কাছ থেকে দূরে সরিয়ে দেওয়া হয়েছিল। নিজের রাজ্যের প্রাক্তন মহিলা জিমন্যাস্টের কাছ থেকে দীপাকে হজম করতে হয়েছিল ‘জংলি’ অপবাদ। তাঁকে দমিয়ে রাখার বহু চেষ্টা করা হয়েছিল। সূর্যের আলোর ছটাকে কি আড়াল করা যায়? তেমনি দীপাকেও দমিয়ে রাখা সম্ভব হয়নি।
এবেলা.ইন-এ প্রথম প্রকাশিত হয়, ২০১১-য় বাংলাদেশের একটি টুর্নামেন্টে ভারতীয় জিমন্যাস্টিক্স ফেডারেশনের তদানীন্তন চিফ কোচ জিএস বাওয়ার ঘনিষ্ঠ এক মহিলা কোচের ছাত্রীকে জোর করে প্রথম স্থান পাইয়ে দেওয়া হয়েছিল। ওই টুর্নামেন্টে ব্যক্তিগত প্রভাব খাটিয়ে নিজের পরিচিত এক কোচকে ওই টুর্নামেন্টের বিচারকের পদও পাইয়ে দিয়েছিলেন বাওয়া। শুধু বাংলাদেশের সেই প্রতিযোগিতাতেই নয়, পাতিয়ালায় অনুষ্ঠিত সিনিয়র ন্যাশনাল প্রতিযোগিতাতেও বাওয়া ঘনিষ্ঠ এক প্রতিযোগীকে প্রথম করে দেওয়ার যড়যন্ত্র করা হয়েছিল।
এ হেন বাওয়ার বিরুদ্ধে একের পর এক অভিযোগ এনেছেন প্রাক্তন জিমন্যাস্ট লোপামুদ্রা ঘোষ। তাঁর অভিযোগের তির ভারতীয় জিমন্যাস্টিক্স ফেডারেশনের তদানীন্তন চিফ কোচ জিএস বাওয়া ও তাঁর বান্ধবী ত্রিপুরারই প্রাক্তন এক মহিলা জিমন্যাস্টের দিকে। লোপামুদ্রার বক্তব্য অনুযায়ী, বাংলাদেশের সেই প্রতিযোগিতায় বাওয়ার বান্ধবীর ছাত্রী মীনাক্ষিকেই প্রথম করা হয়েছিল। এমনকী পাতিয়ালায় অনুষ্ঠিত সিনিয়র ন্যাশনালে জোর করেই দীপাকে হারানোর চক্রান্ত করেছিলেন প্রাক্তন ওই মহিলা জিমন্যাস্ট ও বাওয়া। প্রথম করা হয়েছিল সেই মীনাক্ষিকেই। অথচ দীপাকে আজ গোটা বিশ্ব চেনে। মীনাক্ষি কোথায় কেউ খোঁজও রাখেন না। লোপামুদ্রা বলছেন, মীনাক্ষি ওই প্রাক্তন মহিলা জিমন্যাস্টেরই ছাত্রী। তাঁর আরও দাবি, ‘বাওয়ার বান্ধবী হওয়ায় ওই মহিলা জিমন্যাস্টের কৃতিত্বকে বড় করে দেখিয়ে ওকে সম্মানিত করার জন্যই ষড়যন্ত্র করা হয়েছিল।’
দীপার প্রোদুনভা ভল্ট এখন জগৎবিখ্যাত হয়ে গিয়েছে। গোটা ভারত জানে, গ্লাসগো কমনওয়েলথ গেমসের কয়েকমাস আগে থেকে দীপাকে প্রোদুনভা শেখাচ্ছেন বিশেশ্বর নন্দী। পঞ্জাবের বিভিন্ন সংবাদপত্রে প্রাক্তন ওই বাঙালি মহিলা জিমন্যাস্ট দাবি করেছেন, তাঁর কাছ থেকেই প্রোদুনভা ভল্ট শিখেছেন দীপা।
প্রাক্তন যে মহিলা জিমন্যাস্টের দিকে অভিযোগের আঙুল উঠছে, তিনি ত্রিপুরারই মেয়ে। নিজের রাজ্যে তিনি প্রবলভাবে সমালোচিত। সেখানে লোপামুদ্রা ঘোষ প্রতিবাদী এক চরিত্র। বাওয়া ও তাঁর বান্ধবী কল্পনার মুখোশ খুলে দিয়ে প্রাক্তন এই জিমন্যাস্ট বলছেন, ‘‘বাওয়ার সঙ্গে অবৈধ সম্পর্ক রয়েছে ওই মহিলা জিমন্যাস্টের। কোনও বিদেশি টুর্নামেন্ট না-খেলেই তিনি অর্জুন পুরস্কার পেয়েছেন। সবটাই হয়েছে বাওয়া কলকাঠি নাড়ায়।’’  
যদিও এই সমস্ত অভিযোগের কথা জানিয়ে ভারতীয় জিমন্যাস্ট ফেডারেশনের প্রাক্তন চিফ কোচ জি এস বাওয়ার সঙ্গে যোগাযোগ করা হয়েছিল। তিনি অবশ্য সমস্ত অভিযোগই অস্বীকার করেছেন। শুধু তাই নয়, অভিযোগকারী প্রাক্তন জিমন্যাস্ট লোপামুদ্রা ঘোষকে মিথ্যেবাদী বলে দাবি করেছেন বাওয়া।
রিও-মুলুকে দীপার দুরন্ত ভল্ট এবং লোপামুদ্রার মতো প্রাক্তন জিমন্যাস্টের বিস্ফোরক মন্তব্য প্রকাশ করে দিল ভারতীয় জিমন্যাস্টিক্সের কঙ্কালসার চেহারা। সত্যিই কি ওই প্রাক্তন মহিলা জিমন্যাস্ট এবং বাওয়ার মধ্যে অবৈধ সম্পর্ক ছিল? এবং এই সম্পর্কের জোরেই ‘অর্জুন’ পুরস্কারও পাওয়া সম্ভভ? দীপা কর্মকারের একটা পারফরম্যান্স অনেক প্রশ্ন তুলে দিয়ে গেল। 
আরও পড়ুন

দীপা কর্মকার খুশি হতে পারেন কেবল একটি কারণেই! জেনে নিন তা।
কেরিয়ার ভেস্তে দেওয়ার হুমকি! ভারতেই চক্রান্তের শিকার হয়েছিলেন দীপা?
দীপার অনুরোধে বাড়ির কাছেই তৈরি হচ্ছে প্রোদুনোভা ভল্টের অত্যাধুনিক পরিকাঠামো
দীপার নামটাই জানেন না ক্রীড়ামন্ত্রী আর সলমন খান। কী বলছেন দীপার বাবা?